Opposisiepartye kasty regering oor die SALWouter Wessels. Foto: VF Plus Opposisiepartye het Dinsdag behoorlik onder die regering ingeklim tydens ŉ spesiale debat in die Nasionale Vergadering oor die Suid-Afrikaanse Lugdiens (SAL). Wouter Wessels, VF Plus-LP en die party se hoofwoordvoerder oor openbare ondernemings, het gesê die SAL is ŉ bewys van vakbonde se vernietigende invloed op Suid-Afrika. “Vakbonde is tans die stert wat die regering se kop na willekeur rondswaai, ongeag die skade wat in die proses aan Suid-Afrika se ekonomie of die voortbestaan van openbare ondernemings soos die SAL aangerig word.” Wessels het gesê die verhoging wat deur die SAL toegestaan is nadat werkers vir sowat ŉ week lank gestaak het, kan die bankrot onderneming laat vou en sowat 11 000 mense werkloos laat. “Dit gaan die vakbonde, wat net op eie korttermyn-gewin ingestel is, oënskynlik verby. “In hierdie geval is dit duidelik dat ŉ salaris sonder enige onmiddellike verhoging steeds ŉ beter toekomsvooruitsig is as geen werk en geen salaris nie.” Wessels meen genoeg is genoeg. “Die streep moet nou getrek word om te verhinder dat vakbonde die land saam met hulle oor die afgrond sleep.” Ghaleb Cachalia. Foto: DA Ghaleb Cachalia, DA-LP en die party se woordvoerder oor openbare ondernemings, het gesê die SAL is ŉ kommersiële ramp waarin die regering sedert 1994 al meer as R57 miljard ingestoot het. Die lugredery het oor die afgelope twee dekades ook al by 10 geleenthede probeer herstruktureer. “Die SAL is besig om dood te gaan en dit is in die vertreksaal – ŉ les dat regerings nooit by lugrederye betrokke moet wees nie.” Cachalia meen die regering moet die SAL verkoop aan iemand soos Ethiopian Airlines wat volgens hom die enigste ware wêreldwye lugredery in Afrika is. “Of aan Richard Branson of enige iemand anders wat dalk belang mag stel.” Die SAL is in elk geval ’n maatskappy met beperkte aanspreeklikheid en die koste om dit te sluit sal sowat R19,7 miljard beloop, aldus Cachalia. “Die keuses is duidelik – maak dit toe, plaas dit in ondernemingsredding, of betaal iemand om dit oor te neem – julle kan dalk selfs iets daaruit kry om julle sosialistiese ego te voed. Maar om aan te hou met reddingsboeie is pure ongekunstelde waansin.”